b'\n_START_ARTICLE_\nBrendis\n_START_PARAGRAPH_\nBrendis (i\xc5\xa1 ol. brandewijn \xe2\x80\x93 degintas vynas) \xe2\x80\x93 spiritinis (35-60\xc2\xa0% stiprumo) alkoholinis g\xc4\x97rimas, gaminamas distiliuojant vynuogi\xc5\xb3 vyn\xc4\x85 arba fermentuotas kit\xc5\xb3 vaisi\xc5\xb3 sultis. Kartais brend\xc5\xbeiais vadinami ir g\xc4\x97rimai, gauti distiliuojant i\xc5\xa1spaudas (grapa). I\xc5\xa1 vynuogi\xc5\xb3 vyno gamintas brendis paprastai brandinamas (kelet\xc4\x85 met\xc5\xb3) \xc4\x85\xc5\xbeuolin\xc4\x97se statin\xc4\x97se, gamintas i\xc5\xa1 kit\xc5\xb3 vaisi\xc5\xb3 arba i\xc5\xa1 i\xc5\xa1spaud\xc5\xb3 da\xc5\xbenai geriamas nebrandintas.\n_START_SECTION_\nBendros \xc5\xbeinios\n_START_PARAGRAPH_\nBrend\xc5\xbeio atsiradimas yra susij\xc4\x99s su distiliacijos proceso atradimu ir tobulinimu. Silpnieji alkoholiniai g\xc4\x97rimai buvo vartojami senov\xc4\x97s Graikijoje ir Romoje, ir tikriausiai Babilonijoje. Pana\xc5\xa1us \xc4\xaf dabartin\xc4\xaf brendis prad\xc4\x97tas gaminti dar XII am\xc5\xbeiuje, o paplito XIV am\xc5\xbeiuje. I\xc5\xa1 prad\xc5\xbei\xc5\xb3 vynas buvo distiliuojamas, siekiant supaprastinti jo perve\xc5\xbeim\xc4\x85 \xc4\xaf tolimas \xc5\xa1alis ir i\xc5\xa1vengti mokes\xc4\x8di\xc5\xb3 (kurie buvo mokami u\xc5\xbe g\xc4\x97rimo t\xc5\xabr\xc4\xaf). Nugabenus \xc4\xaf paskirties viet\xc4\x85, buvo numatoma v\xc4\x97l pripilti vandens, pa\xc5\xa1alinto distiliacijos metu. Ta\xc4\x8diau buvo pasteb\xc4\x97ta, kad \xc4\x85\xc5\xbeuolin\xc4\x97se statin\xc4\x97se laikytas distiliatas \xc4\xafgauna nauj\xc4\x85, skirting\xc4\x85 nuo \xc5\xa1vie\xc5\xbeio distiliato, skon\xc4\xaf. Be to, paai\xc5\xa1k\xc4\x97jo, kad \xc4\xaf distiliat\xc4\x85 pripylus vandens, gautas skystis ma\xc5\xbeai kuo pana\xc5\xa1us \xc4\xaf vyn\xc4\x85._NEWLINE_Labiausiai brend\xc5\xbeiai \xc4\x97m\xc4\x97 plisti XVII-XVIII am\xc5\xbeiuose, \xc4\xafvairi\xc5\xb3 \xc5\xa1ali\xc5\xb3 gamintojams bandant sukurti g\xc4\x97rimus, pana\xc5\xa1ius \xc4\xaf Pranc\xc5\xabzijoje gaminamus konjak\xc4\x85 ir armanjak\xc4\x85. Labiausiai paplitusios brend\xc5\xbeio r\xc5\xab\xc5\xa1ys gaminamos imituojant konjako gamybos technologijas, regionuose, esan\xc4\x8diuose netoli Cognac provincijos. \xc5\xa0iais laikais pam\xc4\x97gd\xc5\xbeiojami netgi konjako markiravimai (X.O., Napoleon ir pan.). Kadangi brend\xc5\xbei\xc5\xb3 standartizavimas gan menkai paplit\xc4\x99s, toks markiravimas neretai b\xc5\xabna melagingu (gali reik\xc5\xa1ti seniausi\xc4\x85 i\xc5\xa1 r\xc5\xab\xc5\xa1i\xc5\xb3, panaudot\xc5\xb3 gamyboje, arba net i\xc5\xa1 viso b\xc5\xabti beprasmiu). Nepaisant to, yra ir itin ger\xc5\xb3 brend\xc5\xbeio r\xc5\xab\xc5\xa1i\xc5\xb3, niekuo nenusileid\xc5\xbeian\xc4\x8di\xc5\xb3 konjakams ar armanjakams.\n_START_SECTION_\nVartojimas\n_START_PARAGRAPH_\nI\xc5\xa1 vynuogi\xc5\xb3 vyno gaminti brend\xc5\xbeiai paprastai geriami gryni, v\xc4\x97saus kambario temperat\xc5\xabros (apie 16\xc2\xa0\xc2\xb0C), i\xc5\xa1 didel\xc4\x97s tulp\xc4\x97s formos taur\xc4\x97s. Da\xc5\xbenai taur\xc4\x97 pa\xc5\xa1ildoma j\xc4\x85 apimant delnu.'